Тольяттида “Язлар моңы” фестивале узды

	Тольятти шәһәрендә дүртенче тапкыр “Язлар моңы” фестивале булып үтте.	 Моңлы җырларыбыз, дәртле биюләребез, күркәм йолаларыбызны берләштергән бу фестиваль ике еллык тәнәфестән соң тольяттилыларның күңеленә яңа сулыш өрергә, яңа өметләр уятырга дип кайтты. Фестиваль алдына куелган төп бурычлар арасында - борынгы көйләрне искә төшереп, яшь буынга җиткерү, шулай ук аларны борынгы халык музыка уен кораллары белән таныштыру һәм халык авыз иҗатына карата кызыксыну уяту. Мондый чаралар төбәгебезнең үзешчән сәнгать артистларына үсәргә һәм яшь талантларыбызны ачарга мөмкинлек тә бирә бит әле. Фестивальдә Самарадан килгән хөрмәтле кунаклар - өлкә “Туган тел” татар җәмгыяте президенты Ильяс Шәкүров, өлкә татар милли-мәдәни автономиясе директоры Равил Галимов, “Туган тел” җәмгыяте вице-президенты,  “Ялкынлы яшьлек” ансамбле җитәкчесе Илгиз Колючев, “Азан” газетасы мөхәррире Шамил Галимов, Жигулевск шәһәренең татар милли-мәдәни автономиясе рәисе Ирек Шәрәфетдинов, Тольятти шәһәре Думасы аппаратының җитәкчесе Дмитрий Микель бик теләп катнаштылар. Кунакларның берсе дә буш кул белән килмәгән: Ильяс әфәнде Шәкүров  Самарада чыгарыла торган  газеталар һәм яңа гына дөнья күргән “Самара татарлары” журналын, ә Равил әфәнде Галимов өч томлы мәкальләр җыентыгын бүләк иттеләр. Ә бәйрәм сәхнәсе шау-гөр килеп тора. Камышлы һәм Челно-Вершины районнарының, Сызран, Самара, Жигулевск, Тольятти шәһәрләренең  иң оста гармунчылары, җырчылары һәм биючеләре бер мәйданда көч сынашырга әзерләнә. Фестивальне тантаналы рәвештә Тольяттиның татар милли-мәдәни мохтарияте рәисе  Рәүф Кирасиров ачып җибәргәннән соң, Тольятти мәчете имамы Ислам хәзрәт Гомәров катнашучыларга  иҗади уңышлар теләп, дога кылды. 2012 елда Тольяттида узган беренче “Якты йолдыз” фестиваленең Гран-при бүләге иясе Наил Исхаков хәзрәт чыгышын “Дога кылыйк без” җыры белән дәвам итеп, конкурс программасын башлап җибәрде. Әйе, бәйге - бәйге инде ул. Егерме өч җырчы арасында ярыш барды. 18 - 35 яшьтәгеләр арасында өченче урын - тольяттилы Айгөл Гәләүтдиновада, икенче һәм беренче урыннар Камышлы районы егетләре Руслан Кәбировта һәм Илгиз Хәсәншинда. 35 яшьтән олырак җырчылар арасында самаралы Фәнил Зиятдинов - өченче, Жигулевск егете Илһам Шәрәфетдинов - икенче, тольяттилы Рәйхана Ханбикова беренче урыннарга чыктылар. Ә гармунчылар ярышында 18 - 35 яшьтәге катнашучылар бик аз булу сәбәпле, жюри әгъзалары өченче урынны бирмәделәр. Гармун белән скрипка икесе ике уен коралы булса да, алар бит бер моңда тибрәлә. Скрипкада уйнаучы бердәнбер кыз - Тольяттидан Элина Садыева  гармунчылардан бер дә ким булмады. Шуңа да аңа икенче урын бирелде, ә сызранлы Рушан Тухтаров беренчелекне алды. 35 яшьтән олырак гармунчыларыбыз берсен-берсе уздырырга тырышып, осталыкларын күрсәттеләр. Сызран егете Рәшит Тимербулатов өченче урынны шатланып кабул итте. Икенче урынга чыккан Челно-Вершины егете Әсгать Кәбиров киләсе елда тагын да яхшырак уйнарга өйрәнеп киләчәгенә ышандырды. Ә Камышлы районыннан килгән Мәгъдән Хәсәншин гармун телләренә җанын иңдергәндәй уйнады һәм быел ук иң оста гармунчы исеменә лаек булды. Конкурста катнашучылар арасыннан тамашачы күңеленә хуш килгән җырчы Фәрит Садыйков һәм олы яшьтәге тальянчы Наил Вахитов та  махсус бүләкләргә ия булдылар. Ә бәйгенең иң зур бүләге - Гран-при Самара кызы Алсу Галимовага бирелде. Татар халык җыры “Китмә сандугач”ы белән ул бөтен халыкны таң калдырды. Илгиз Колючев җитәкчелегендәге “Ялкынлы яшьлек” ансамблендә катнашучы бу кыз яхшы хәзерлек һәм сәләте белән аерылып торды. Афәрин, Алсу!  Фестиваль ахырында чыгыш ясаган Тольятти мәдәният департаменты вәкилләре: “Шәһәребезнең  татар милли-мәдәни мохтарияте  милли Сабантуй бәйрәме белән беррәттән “Язлар моңы” фестивален уздырып, шәһәр һәм өлкә күләмендә халык алдында үзенең абруен тагын да арттырды”, - дип, югары бәя бирделәр. Җыр бәйгесе шулай уңышлы узуга күп көч куйган оештыручыларга, матди һәм мәгълүмати ярдәм күрсәткән иганәчеләребезгә - өлкә татар “Бердәмлек” газетасына,  “Тольяттипресс” нәшрият йортына, “Площадь Свободы” газетасына, “Дорожное радио”га һәм “Альмакс” коммерция фирмасына рәхмәтләр җиткерәсе килә. Тольятти шәһәре. Югарыдагы фотода Алсу ГАЛИМОВА.  Тольяттилылар кунакларны татлы бавырсак белән каршы алдылар.  Тольяттиның татар милли хәрәкәте ветераны Исмәгыйль ӘМИНОВ (сулдан уңга), Самараның "Азан" газетасы мөхәррире Шамил ГАЛИМОВ һәм Тольяттиның оста гармунчысы Наил ЗАҺРЕТДИНОВ. 
	Зөлфия ГАЛИХАНОВА	
Бердәмлек

	№   |  	


